Općina Kostrena i Građevinski obrt Franjo Turk iz Prezida potpisali su ugovor o izvođenju radova na izgradnji parkirališta u naselju Paveki.
Radovi vrijedni 1,8 milijuna kuna počet će krajem svibnja i trajati 60 radnih dana. Stručni nadzor građenja povjeren je društvu PAPIĆ BIRO iz Kostrene.
Novo parkiralište gradit će se na čestici površine 1.516 četvornih metara u naselju Paveki, u neposrednoj blizini dječjeg igrališta i Šojske ulice s koje će imati kolni i pješački prilaz. Imat će 35 parkirnih mjesta od čega će 2 parkirna mjesta biti za osobe s invaliditetom kojima će biti omogućen prilaz rampom na sjevernoj strani parkirališta. Na južnoj strani parkiralište će stubištem biti povezano s pješačkim stazom i ulicom Željka Ćepulića.
Izgradnjom parkirališta riješit će se nedostatak parkirnih mjesta u najvećem kostrenskom naselju, koje će uskoro dobiti i vrijedne društvene prostore u društveno-vatrogasnom domu čija je izgradnja u tijeku.